Genre: Information/Explanation

Toronto Drug Bust v tujini <p/> Na letošnji prvi izdaji Slovenskega tedna glasbe so predstavniki vidnih tujih festivalov (Exit, Terraneo, Sziget, Vienna Waves) izbrali nekaj slovenskih izvajalcev, ki bodo nastopali na posamičnih tujih odrih. V Odzvenu smo s kratkim video-intervjujem že predstavili bandu Dandelion Children, ki je nastopil na srbskem Exitu, tokrat pa smo nekaj vprašanj zastavili zasedbi Toronto Drug Bust, ki bo 7. 8. nastopila na hrvaškem Terraneu, dva dni kasneje pa še na madžarskem Szigetu. (Jeseni bomo predstavili še zasedbo Zebra Dots (nekdanji London), ki bo nastopila na avstrijskem Waves Vienna. ) <p/> Toronto Drug Bust sodi med bolj izpostavljene slovenske protagoniste tako imenovanega indie-rocka. Band je nastal kot mednarodni projekt, ki so ga leta 2007 v Londonu zagnali frontman Izak Košir (sicer tudi glasbeni novinar) ter kanadska glasbenika Neil Leyton in Rich Ragany. Kmalu po zagonu sta slednja zapustila band, Koširju pa se je pridružil finski glasbenik Rami Helin. V sedanji zasedbi pa so samo slovenski glasbeniki, ob Koširju še Vid Polončič Ruparčič (kitara), Nejc Kržič (bas), Tamir Gostiša (kitara) in Dorian Granda (bobni). Pri prvencu Enfant Terrible, ki je izšel leta 2010 pri Sedvex Records, je bil Helin zadolžen za snemanje in produkcijo. Album je bil distribuiran v ZDA ter bil dostopen v najbolj znanih spletnih prodajalnah, kot so Amazon, CD Baby in iTunes.